29. november 2012

**Kære forældre i 6. klasse**

Vi skal i det næste stykke tid arbejde med kapitlet Statistik og sandsynlighed. Eleverne skal i denne periode lære om:

* **Deskriptorer.** Aflæse, beregne og vurdere mindsteværdi, størsteværdi, variationsbredde, typetal, typeinterval samt gennemsnit.
* **Tabeller og diagrammer.** Inddele i passende intervaller. Beregne frekvenser og tegne cirkeldiagrammer. Aflæse og fortolke tabeller og diagrammer.
* **Kombinatorik.** Visualisere optællinger, beregne og vurdere antal kombinationer i fx cupturneringer og alle mod alle turneringer.
* **Chance.** Bestemme og vurdere sandsynligheder og gevinster ved spil gennem undersøgelser og beregninger.
* **Regnehistorier.** Løse tekstopgaver med ovenstående faglige områder.

I kan hjælpe jeres barn godt på vej derhjemme ved hjælp af en eller flere af nedenstående aktiviteter:

**Aktiviteter og spil fra bogen:**

Følgende aktiviteter/spil kan med fordel gentages derhjemme, når eleverne har arbejdet med dem i skolen.

|  |  |  |
| --- | --- | --- |
| Side 58 | Opgave 2 | **Gennemsnitskrig**  Lav fx 11 små lapper papir hver med et regnestykke, hvis gennemsnit er fra –5 til 5 i stedet for kopiarket. Bland kortene og spil krig med dem. |
| Side 59 | Opgave 5 | **Deskriptorspil**  Efter kortene er trukket skrives hver gang gennemsnit, typetal, mindsteværedi og størsteværdi samt variationsbredde på et stykke papir. |
| Side 60 | Opgave 9 | **Intervaldeling**  Brug fx priserne på en eller flere boner fra indkøb i supermarkedet som data. Inddel dem i intervaller og find hyppigheden. |
| Side 62 | Opgave 12 | **Træk centikuber**  Brug spillekort i stedet for centikuber. Træk et kort ad gangen, registrer kuløren, og læg det tilbage i bunken. Gentag fx 10, 20, 30 … gange. Beregn frekvensen af de enkelte kulører. Se evt. øverst side 62. |

**Andre aktiviteter:**

**Aviser, tabeller og diagrammer.** Stil spørgsmål til diagrammer og tabeller fra forskellige aviser og svar på dem. Se fx s. 62 opgave. 14.

**Hvor mange måder.** Find kombinationer med fx kort. Hvor mange måder kan man få ”31” fx 2 billedkort/tiere og es i samme kulør.

**Turneringer.** Lav turneringsplaner fx havebadminton til familiefødselsdagsfesten. Tegn oversigter over en ”alle mod alle” turnering og en cupturnering. Se s. 65.

**Simulering på nettet.** Find via hjemmesider fx <http://nces.ed.gov/nceskids/chances/index.asp> eller <http://www.shodor.org/interactivate/activities/ExpProbability> simuleringer af fx terningekast, møntkast m.m. Se på diagrammer og tal og hvad de viser om sandsynligheder.

God fornøjelse og med venlig hilsen

Skriv dit navn her...